b'\n_START_ARTICLE_\nNebesni pol\n_START_PARAGRAPH_\nNebesni pol je to\xc4\x8dka na nebesni krogli, kjer podalj\xc5\xa1ek Zemljine vrtilne osi seka navidezno nebesno kroglo. Podalj\xc5\xa1ek vrtilne osi seka nebesno kroglo v dveh to\xc4\x8dkah, ki ju imenujemo severni nebesni pol in ju\xc5\xbeni nebesni pol. Podalj\xc5\xa1ek Zemljine vrtilne osi od geografskega severnega pola proti nebesni krogli seka nebesno kroglo v severnem nebesnem polu. Podobno je dolo\xc4\x8den ju\xc5\xbeni nebesni pol._NEWLINE_Nebesna pola sta tudi pola v ekvatorskem koordinatnem sistemu. Severni nebesni pol ima deklinacijo +90\xc2\xb0, ju\xc5\xbeni pa -90\xc2\xb0.\n_START_SECTION_\nGibanje nebesnih polov\n_START_PARAGRAPH_\nNebesna pola nista vedno na istem mestu. V dalj\xc5\xa1em \xc4\x8dasovnem obdobju zaradi precesije Zemljine vrtilne osi naredita v 25.700 letih krog in se vrneta na isto mesto glede na zvezde. Razen tega se nebesna pola gibljeta tudi zaradi nutacije in gibanja polov zemlje (zaradi premikov Zemljinega povr\xc5\xa1ja, prerazporejanja vodne mase, itd.)\n_START_SECTION_\nSeverni nebesni pol\n_START_PARAGRAPH_\nTrenutno je severni nebesni pol v bli\xc5\xbeini zvezde Severnice. Ta zvezda je na severni polobli je vedno nad obzorjem, zaradi tega je zelo primerna za navigacijo. Njena altituda je enaka geografski \xc5\xa1irini opazovalca. Severnica je v bli\xc5\xbeini severnega nebesnega pola samo kratek \xc4\x8das v svojem precesijskem ciklu. Samo okoli 1000 let je v bli\xc5\xbeini severnega pola. V tem \xc4\x8dasu se bo severni nebesni pol pomaknil v bli\xc5\xbeino zvezde \xce\xb3 Cep (\xce\xb3 Cephei, zvezda z imenom Alrai). \xc4\x8cez 5.500 let se bo pomaknil v bli\xc5\xbeino zvezde \xce\xb1 Cep (\xce\xb1 Cephei, zvezda z imenom Alderamin), \xc4\x8dez 12.000 let bo zvezda Vega (\xce\xb1 Lyr ali \xce\xb1 Lyrae) ozna\xc4\x8devala severni nebesni pol.'